**ЧРЕЗ**

**ПРЕДСЕДАТЕЛЯ НА**

**НАРОДНОТО СЪБРАНИЕ**

**ДО**

**МИНИСТЪРА НА ФИНАНСИТЕ**

**Г-Н ВЛАДИСЛАВ ГОРАНОВ**

**ПИТАНЕ**

**от Вили Лилков народен представител от ПГ на РБ**

**и**

**Владимир Тошев народен представител от ПГ на ГЕРБ**

На основание чл. 90, ал. 1 от Конституцията на Република България и чл. 94 от Правилника за организацията и дейността на Народното събрание, внасяме питане

ОТНОСНО: **Решение на Министерски съвет за закриване на митница Видин**

**Уважаеми господин министър**,

с решение на Министерски съвет на Република България бе прието Вашето предложение за закриване на митница Видин. Решението предизвика изключително голямо недоволство сред гражданите на Видин, защото митница Видин традиционно е имала значение, като възлова митница в граничния контрол и разкриването на контрабанда и по-малко като приходна администрация. Това се обуславя от географското и положение - през територията на област Видин минават два важни транспортни коридора – коридор № 4 от Кулата през Видин за Виена и коридор № 7 по река Дунав. Освен това Видин има и външна сухопътна граница със Република Сърбия , на която се намират два ГКПП – Брегово и Връшка чука, които са алтернативен път на този през Калотина чрез връзката през Парачин с магистралата Ниш-Белград и пътя по стената на хидро-съоръжението Джердап - 2. За съжаления на територията на града няма действащи сериозни фирми, а най-голямата фирма действаща за региона – „Видахим“ АД е в тежка ликвидна криза. Икономическата криза и слабо развития икономическо отношение окръг Видин оказват силно негативно влияние на приходите на митниците.

Преместването на митницата в Лом ще затрудни особено местните фирми и граждани. Още повече, че идеята за развитие на икономика е държавната администрация да е близо до бизнеса, а наличието на митница в града ще даде допълнителен стимул на нови инвестиции от които града има остра нужда.

Особена важност митница Видин придобива след построяването на Дунав мост 2, защото към него се прехвърли част от трафика на Дунав мост 1, Калотина и Капитан Андреев. Предстои откриването на нов граничен пункт Салаш – Старо корито, което още по-вече ще засили необходимостта от митнически контрол и надзор на територията на видински окръг. На месец по новия мост „Нова Европа“ минават по около 10 -12 000 тежкотоварни превозни средства идващи основно от Гърция и Турция, което го превръща в един от най-големите ГКПП не само в национален, но и европейски мащаб. От откриването на моста в двете посоки са преминали общо около 870 000 превозни средства, което го нарежда сред трите най-натоварени гранични пункта – тези на Капитан Андреево и Дунав мост –Русе . На моста предстои откриването на нови кантари за събиране на пътни такси и разрешителни, което ще доведе до разширяване на дейността на митническите органи.

Във Видин се намира първото по течението речно пристанище по река Дунав, където след приемането на България в шенгенското пространство ще бъде единственото българско пристанище, в което ще се извършва митнически контрол и надзор на корабите напускащи или влизащи в Европейския съюз по река Дунав. Това определя Пристанище Видин, като единствения ключов контролно пропускателен пункт в българския участък на река Дунав.

Справката от статистиката на разкритата контрабанда показва, че тези 2 външни и един вътрешен ГКПП през годините активно се използват за трафик на различни контрабандни стоки от наши и чужди групировки. През последните 10 години служители на Митница Видин са задържали 10 камиона с цигари, около 1 тон хероин, 4 тона канабис, 20 тона спирт, 4 камиона с фалшиви стоки, 6 крупни случая на пренасяне на антики и множество случаи на пренос на скимиращи устройства, огнестрелно оръжие и фалшиви пари. Само през тази година са задържани 230 кг. хероин /198 кг. хероин - най-голямото количество от 15 год. и едно от най-крупните в Европа за тази година/, 80 кг. антики – най-голямото като количество от 10 год. заловено в България, 112 кг псевдоефедрин – най голямото за тази година единично разкритие в България, 70 000 фалшиви евро, 12 бойни пистолета и един автомат и 53 кг. марихуана и др. Мобилна Група на Митница Видин съвместно с ОД на МВР Видин извършват проверка в западната промишлена зона на в гр. Кула, обект стопанисван от юридическо лице. При проверката са открити два подземни бункера в дворното място. В бункерите са открити 435 чувала с акцизна стока както следва -3047кг. тютюн, -1 116 976 къса цигари и др.

През годините служители на митница Видин преминаваха множество специализирани курсове на подготовка включително и обучения в чужди страни, т.е. в тях държавата е инвестирала много средства и време. Някои от тях притежават и сертификати за признателност от световната митническа организация и почетни грамоти от Министерство на финансите. Тези професионални качества са градени с години и е необходимо да бъдат запазени и доразвивани. В митницата работят едни от най-добрите служители за борба с наркотрафика и контрабандата.

Митница Видин има изключително богата материална база и оборудване за извършване на контролна дейност – сграда на митническата администрация в центъра на града, един от най-модерните в страната терминали за проверка на камиони, мобилна рентгенова система, рентген за проверка на палетизирани товари, плътномери и друга специална техника с йонизиращи лъчения, ползването, на която е свързано с издаването на лицензи от НЦРБРЗ, текущ контрол и периодично обучение .

Считаме, че митницата придобива все по-голямо значение като елемент от националната сигурност, отколкото като инструмент за събиране на приходи и тази тенденция се изтъква в повечето европейски държави. Митницата е единствената институция която има специализирани структури по границите за борба с контрабандата. Гранична полиция, която също има отговорности по тази дейност е прекалено ангажирана с вълната от нелегални емигранти, които заливат страната ни и няма специално подготвени служители, които да работят приоритетно по контрабандата. Този проблем е особено болезнен по вътрешните за ЕС граници, които са предпочитани за контрабанден трафик поради липсата на постоянен митнически контрол.

През последните години на реформи Митница Видин бе една от най-реформираните – закривана веднъж, после отново възстановена и сега отново закрита. Имаше генерирано огромно негативно напрежение между служителите на митница Видин и митница Лом, което при едно ново обединение ще ескалира в нови негативни посоки за всички служители от Видин. Поредното закриване ще се отрази демотивиращо на служителите и ще има негативни последствия и в социален план за този западащ регион, но особено болезнено то се приема от гражданите на Видин, които го възприемат като поредното подценяване и пренебрегване на града, който се намира в тежко икономическо положение.

**Въз основа на изложеното по-горе ние считаме, че решението на МС за закриване на митница Видин не е обосновано и отправяме питане към Вас – ще се съобразите ли с изложените факти и ще внесете ли предложение в МС за отмяна на взетото решение за закриване на митница Видин?**

Отговорът на поставеното питане желаем да получим в писмен вид.

София, 04.12.2014г. Народни представители: